Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2021/C 476/10)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”delle Venezie / Beneških okolišev”

PDO-IT-02360-AM01

Tiedonannon päivämäärä: 30. elokuuta 2021

HYVÄKSYTYN MUUTOKSEN KUVAUS JA PERUSTELUT

1. Tuotelajit

Kuvaus:

Seuraaviin viineihin on lisätty ilmaisu ”Rosato”/”Rosé” tai ”Ramato”: ”delle Venezie” Pinot Grigio, ”delle Venezie” Pinot Grigio Frizzante ja ”delle Venezie” Pinot Grigio Spumante.

Perustelut:

Muutoksella pyritään tarkentamaan eritelmään jo sisältyvää tuotteen värin määritelmää. Roosan- tai kuparinväristä Pinot Grigio -viiniä on aina tuotettu suojatulla alkuperänimityksellä varustettujen delle Venezie -viinien tuotantoalueella. Väri johtuu rypälelajikkeen kuoren ominaisuuksista.

Erilaisten värillisten versioiden myyntiä voidaan edistää sisällyttämällä etikettimerkintöihin ilmaisu ”Rosato”, ”Rosé” tai ”Ramato”. Kuluttajat pystyvät siten tunnistamaan värilliset versiot maailmanmarkkinoilla. Värilliset viinit saadaan aikaan viinitarhoissa ja viinikellareissa käytetyllä valmistustekniikalla. Samalla varmistetaan tuotteen laatu.

Muutos koskee tuote-eritelmän 1, 6 ja 9 artiklaa sekä [yhtenäisen asiakirjan] 4 kohdan (viinin/viinien kuvaus) 1, 2 ja 3 alakohtaa ja 8 kohtaa (yhteyden/yhteyksien kuvaus).

2. Päivitykset voimassa olevaa kansallista lainsäädäntöä koskeviin viittauksiin

Kuvaus:

Tuote-eritelmän 4 artiklan 6 kohdassa viittaus ”asetuksen nro 61/2010 14 §:n 10 ja 11 momentin nojalla” on korvattu seuraavasti: ”lain 238/2016 38 ja 39 §:n nojalla”.

Perustelu:

Tämä on toimituksellinen muutos, jolla eritelmä saatetaan voimassa olevan kansallisen lainsäädännön, eli lain 238/2016, joka korvasi asetuksen nro 61/2010, mukaiseksi.

Muutos koskee tuote-eritelmän 4 artiklan 6 kohtaa. Tämä muutos ei vaikuta yhtenäiseen asiakirjaan.

3. Ilmaisun ”Vigna” käyttö

Kuvaus:

Seuraava virke on poistettu:

”voidaan käyttää ilmaisua ”Vigna” [viinitarha], jota seuraa asianomainen paikannimi”.

Perustelut:

Tämä on toimituksellinen muutos, joka johtuu siitä, että 12. joulukuuta 2016 annetun kansallisen lain 238 31 §:n 10 ja 13 momentissa vahvistetaan ilmaisun ”Vigna” käyttöä ja tunnustamista koskevat yksityiskohtaiset säännöt. Ilmaisua ei siksi tarvitse mainita tuote-eritelmässä.

Muutos koskee tuote-eritelmän 7 artiklan 4 kohtaa. Tämä muutos ei vaikuta yhtenäiseen asiakirjaan.

4. Merkintöjä koskevat säännökset – synonyymin ”Rosé” käyttö

Lisätään seuraava ilmaisu:

”Rosato- ja Ramato-viinityypeistä voidaan myös käyttää ilmaisua ”Rosé”.”

Kuvaus:

Synonyymiä ”Rosé” käyttämällä voidaan luonnehtia tarkemmin Pinot Grigio-, Pinot Grigio Frizzante- ja Pinot Grigio Spumante -viinien Rosato- tai Ramato-versioita.

Muutos koskee tuote-eritelmän 7 artiklan 6 kohtaa sekä yhtenäisen asiakirjan 9 kohtaa.

5. Merkintöjä koskevat säännökset – velvoite täsmentää viinirypäleiden tuotantovuosi

Kuvaus:

Lisätään seuraava ilmaisu:

”Viinirypäleiden tuotantovuosi on ilmoitettava 1 artiklassa tarkoitetussa viinien esittelyssä ja kuvauksessa lukuun ottamatta kuohuviinejä ja helmeileviä viinejä, joissa ei ole Millesimato-merkintää (vuosikertamerkintä).”

Perustelut:

Tämä on toimituksellinen muutos, jolla otetaan huomioon 12. joulukuuta 2016 annetun Italian lain 238 31 §:n 10 momentti, jonka mukaan alkuperäisnimityksellä varustettujen viinien – väkeviä viinejä lukuun ottamatta –, kuohuviinien, joita ei ole merkitty ilmaisulla ”Millesimato” ja helmeilevien viinien etiketissä on ilmoitettava rypäleiden tuotantovuosi.

Muutos koskee tuote-eritelmän 7 artiklan 7 kohtaa sekä yhtenäisen asiakirjan 9 kohtaa.

6. Pakkaus

Kuvaus:

Seuraava kohta:

”Tarkistetulla alkuperänimityksellä varustetut delle Venezie -viinit on saatettava kulutukseen enintään 6 litran lasipulloissa, jotka suljetaan viinikorkilla tai kierrekorkilla ja pullon kaulassa olevalla kapselilla. Muusta kuin lasista valmistettuja vaihtoehtoisia säiliöitä voidaan käyttää 2–6 litran tilavuuksille. Ne koostuvat polyetyleenistä tai monikerroksisesta muovipolyesterista valmistetusta pakkauksesta, joka on suljettu pahvista tai muusta jäykästä materiaalista valmistettuun laatikkoon.”

on muutettu seuraavaan muotoon:

”Tarkistetulla alkuperänimityksellä varustetut delle Venezie -viinit on saatettava kulutukseen enintään 6 litran lasipulloissa, jotka suljetaan viinikorkilla tai kierrekorkilla ja pullon kaulassa olevalla kapselilla. Muusta kuin lasista valmistettuja vaihtoehtoisia säiliöitä voidaan käyttää enintään 6 litran tilavuuksille. Ne koostuvat polyetyleenistä tai monikerroksisesta muovipolyesterista valmistetusta pakkauksesta, joka on suljettu pahvista tai muusta jäykästä materiaalista valmistettuun laatikkoon voimassa olevan Euroopan unionin ja kansallisen lainsäädännön mukaisesti.”

Perustelut:

Muutoksella yksinkertaistetaan muista kuin lasista valmistettujen pakkausten vähimmäistilavuutta, jotta eritelmän säännökset ovat yhdenmukaisia kansallisen lainsäädännön kanssa.

Muutos koskee tuote-eritelmän 8 artiklan 1 kohtaa sekä yhtenäisen asiakirjan 9 kohtaa.

7. Valvontaelintä koskeva viittaus

Kuvaus:

Valvontaelimen osoitetiedot on päivitetty:

TRIVENETA CERTIFICAZIONI Srl Palazzo Altan Via Antonio Altan 83/3 33078 San Vito al Tagliamento (PN)

P. +39 (0)49 9941068

info@triveneta.wine

Perustelut:

Valvontaelimen osoitetiedot korjataan. Muutos on toimituksellinen muutos.

Se koskee tuote-eritelmän 10 artiklaa, eikä se vaikuta yhtenäiseen asiakirjaan.

YHTENÄINEN ASIAKIRJA

1. Tuotteen nimi

delle Venezie

Beneških okolišev

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Kuohuviini

5. Laatukuohuviini

8. Helmeilevä viini

4. Viini(e)n kuvaus

”delle Venezie” Pinot Grigio, Pinot Grigio Rosato tai Pinot Grigio Ramato – luokka: Viini

LYHYT KIRJALLINEN KUVAUS

— Väri: oljenkeltaisesta kullankeltaiseen, toisinaan roosan- tai kuparinvärinen.

— Tuoksu: Pinot Grigio -viinille luonteenomainen hedelmäinen ja voimakas, toisinaan mukana on hieman aromaattisia kukkaisia vivahteita.

— Maku: raikas ja harmoninen, vaihtelee kuivasta puolikuivaan.

— Kokonaisalkoholipitoisuus vähintään: 11,00 %.

— Sokeriton uutos vähintään: 15,0 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

YLEISET ANALYYTTISET OMINAISUUDET

Kokonaisalkoholipitoisuus enintään (til-%):

–

Todellinen alkoholipitoisuus vähintään (til-%):

–

Kokonaishappopitoisuus vähintään:

4,5 g/l viinihappona ilmaistuna

Haihtuvien happojen pitoisuus enintään (milliekvivalenttia/litra):

–

Kokonaisrikkidioksidipitoisuus enintään (milligrammaa/litra):

–

”delle Venezie” Pinot Grigio Frizzante, Pinot Grigio Frizzante Rosato tai Pinot Grigio Frizzante Ramato

LYHYT KIRJALLINEN KUVAUS

— Väri: oljenkeltaisesta kullankeltaiseen, toisinaan roosan- tai kuparinvärinen.

— Vaahto: hienojakoinen ja haihtuva.

— Tuoksu: Pinot Grigio -viinille luonteenomainen hedelmäinen ja voimakas, toisinaan mukana on hieman aromaattisia kukkaisia vivahteita.

— Maku: raikas, tasapainoinen hapokkuus, harmoninen, vaihtelee kuivasta puolikuivaan.

— Kokonaisalkoholipitoisuus vähintään: 11,00 %.

— Sokeriton uutos vähintään: 15,0 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

YLEISET ANALYYTTISET OMINAISUUDET

Kokonaisalkoholipitoisuus enintään (til-%):

–

Todellinen alkoholipitoisuus vähintään (til-%):

–

Kokonaishappopitoisuus vähintään:

4,5 g/l viinihappona ilmaistuna

Haihtuvien happojen pitoisuus enintään (milliekvivalenttia/litra):

–

Kokonaisrikkidioksidipitoisuus enintään (milligrammaa/litra):

–

”delle Venezie” Pinot Grigio Spumante, Pinot Grigio Spumante Rosato tai Pinot Grigio Spumante Ramato

LYHYT KIRJALLINEN KUVAUS

— Väri: oljenkeltaisesta kullankeltaiseen, toisinaan roosan- tai kuparinvärinen.

— Väri: oljenkeltaisesta kullankeltaiseen, toisinaan roosan- tai kuparinvärinen.

— Vaahto: hienojakoinen ja pitkäkestoinen.

— Tuoksu: Pinot Grigio -viinille luonteenomainen hedelmäinen ja voimakas, toisinaan mukana on hieman aromaattisia kukkaisia vivahteita.

— Maku: raikas, tasapainoinen hapokkuus, harmoninen, dosaggio zero -sokeripitoisuudesta kuivaan.

— Kokonaisalkoholipitoisuus vähintään: 11,00 %.

— Sokeriton uutos vähintään: 14,0 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

YLEISET ANALYYTTISET OMINAISUUDET

Kokonaisalkoholipitoisuus enintään (til-%):

–

Todellinen alkoholipitoisuus vähintään (til-%):

–

Kokonaishappopitoisuus vähintään:

5,0 g/l viinihappona ilmaistuna

Haihtuvien happojen pitoisuus enintään (milliekvivalenttia/litra):

–

Kokonaisrikkidioksidipitoisuus enintään (milligrammaa/litra):

–

”delle Venezie” Bianco (valkoinen) – luokka: Viini

LYHYT KIRJALLINEN KUVAUS

— Väri: vihreänkeltaisesta kullankeltaiseen.

— Tuoksu: hedelmäinen, lajikkeesta riippuen aavistus valkomaltoisia ja kypsiä hedelmiä, voimakas, toisinaan hieman valkoisten kukkien aromaattisia vivahteita.

— Maku: kuivasta puolikuivaan, harmoninen, hyvärakenteinen, toisinaan hapokkuuteen liittyviä raikkaita vivahteita.

— Kokonaisalkoholipitoisuus vähintään (til.-%): 11,00 %.

— Sokeriton uutos vähintään (g/l): 14,0 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

YLEISET ANALYYTTISET OMINAISUUDET

Kokonaisalkoholipitoisuus enintään (til-%):

–

Todellinen alkoholipitoisuus vähintään (til-%):

–

Kokonaishappopitoisuus vähintään:

4,5 g/l viinihappona ilmaistuna

Haihtuvien happojen pitoisuus enintään (milliekvivalenttia/litra):

–

Kokonaisrikkidioksidipitoisuus enintään (milligrammaa/litra):

–

5. Viininvalmistusmenetelmät

5.1. Erityiset viininvalmistusmenetelmät

–

5.2. Enimmäistuotokset:

Bianco (luokka: Viini) Pinot Grigio (luokat: viini, kuohuviini, laatukuohuviini ja helmeilevä viini)

18 000 kg rypäleitä hehtaaria kohden

Bianco (luokka: Viini) Pinot Grigio (luokat: viini, kuohuviini, laatukuohuviini ja helmeilevä viini)

126 hehtolitraa hehtaaria kohden

6. Rajattu maantieteellinen alue

Tarkistetulla alkuperänimityksellä varustettujen delle Venezie -viinien tuotantoon käytettyjä rypäleitä viljellään alueella, joka käsittää Trenton autonomisen maakunnan sekä Friuli-Venezia Giulian ja Veneton alueet.

7. Pääasiallinen rypälelajike / pääasialliset rypälelajikkeet

Chardonnay B.

Garganega B. – Garganego

Müller Thurgau B. – Riesling x Sylvaner

Pinot Bianco B. – Pinot

Pinot Grigio – Pinot

Pinot Grigio – Pinot Gris

Tocai Friulano B. – Friulano

Tocai Friulano B. – Tai

Verduzzo Friulano B. – Verduzzo

Verduzzo Trevigiano B. – Verduzzo

8. Yhteyden/yhteyksien kuvaus

8.1. ”delle Venezie” – luokat: Viini, kuohuviini, laatukuohuviini ja helmeilevä viini

Yhteyden kannalta merkitykselliset luontoon liittyvät tekijät: Tarkistetulla alkuperänimityksellä varustettujen delle Venezie -viinien tuotantoalue käsittää Trenton autonomisen maakunnan hallintoalueen ja Friuli-Venezia Giulian ja Veneton alueiden hallintoalueet. Alueen pohjoisosassa sijaitsee vuorten muodostama kaari, joka ympäröi ja reunustaa tuotantoaluetta ja suojaa sitä kylmiltä pohjois- ja koillisvirtauksilta. Aluetta halkovat useat merkittävät, tasaisesti virtaavat joet ja purot. Alue on viininviljelyn kehtoa. Tärkeimmät joet ovat Adige, Brenta, Piave, Tagliamento ja Isonzo. Ilmastolle tyypillinen vuotuinen keskilämpötila on 10–14 °C. Kylmimmät kuukaudet ovat joulu- ja tammikuu, kuumimmat taas heinä- ja elokuu, jolloin keskilämpötila on 20–25 °C. Alueen vuotuinen sademäärä on keskimäärin 700–1 300 mm. Vaikka alueella sataa runsaasti, maaperä läpäisee vettä riittävästi. Sateen ja suuren käytettävissä olevan vesimäärän ansiosta alueella ei ole puutetta vedestä. Muita kyseisen alueen ilmastolle tyypillisiä tekijöitä ovat pohjoisessa sijaitsevan Alppien alueen alarinteineen sekä etelässä sijaitsevan Adrianmeren yhteiset leudontavat vaikutukset. Ne vaikuttavat lämpötilaan merkittävästi, sillä ne lieventävät kesän ja talven äärimmäisiä lämpötiloja. Adrianmeren vaikutuksesta syntyvien ja alueen yli kulkevien ilmamassojen sekä vuoriston aiheuttama vaikutus säätelee virtausta ja siten myös siitä johtuvaa sadetta. Erityisesti tuulensuunnan päivittäiset muutokset elo- ja syyskuussa tuottavat optimaalisia lämpötilan vaihteluja rypäleiden kypsymistä varten. Nämä kolme osatekijää eli Alppien alue alarinteineen, Adrianmeri ja koko aluetta pohjoisesta etelään halkovat joet tekevät tarkistetun alkuperänimityksen kattamasta alueesta yhtenäisen.

Alppien alarinteiden ja kukkuloiden maaperä koostuu pääosin mesotsooiselta maailmankaudelta peräisin olevista kalkki- tai dolomiittikalkkimuodostumista. Maaperän rakenne soveltuu veden poistoon.

Alangot koostuvat useiden aluetta halkovien jokien kuljettamista aineksista muodostuneista alluviaalisista kerrostumista. Alankojen maaperän rakenne vaihtelee hiekkapitoisesta hiesusta silttipitoiseen hiesuun. Maaperässä on joskus syviä hiesusavikerrostumia, jotka poistavat vettä hyvin ja soveltuvat erinomaisesti viininviljelyyn.

Yhteyden kannalta merkitykselliset historialliset ja inhimilliset tekijät: Koillis-Italian ensimmäiset viinitarhat perustettiin 600–400 eKr. Yhdistävä tekijä delle Venezie -viinin viljelyn historiassa on kuitenkin Venetsian tasavalta.

Venetsialaisilla kauppiailla oli 1300-luvun puolivälistä noin 1700-luvulle saakka hallussaan lähes koko laatuviinien markkinat itäiseltä Välimereltä aina Pohjois-Euroopan vauraille alueille. Venetsian tasavalta sääteli tuolloin merenkulun ja kaupallisen toiminnan lisäksi metsä- ja maataloutta. Venetsian aateliset siirtyivät jokia ylävirtaan ja ottivat alueen asteittain haltuunsa sekä kehittivät tilanhoitoa ajan innovatiivisten käytäntöjen mukaisesti. Venetsialaiset tilat voi tunnistaa suurista maataloista, jotka ovat edelleen tyypillisiä tarkistetulla alkuperänimityksellä varustettujen delle Venezie -viinien maantieteellisellä alueella.

Tuolloin viinejä ei tunnistettu ainoastaan niiden värin (valkoinen tai vihertävä) perusteella, vaan myös sen rypälelajikkeen nimen perusteella, josta ne valmistettiin, sekä niiden paikkojen perusteella, joista ne olivat peräisin. Ilmaisuja ”ramato” ja ”rosato” löytyy asiakirjoista tästä ajanjaksosta alkaen.

Moderni viininviljely sai alkunsa San Michele all’Adigen ja Coneglianon oppilaitosten tarjoamasta koulutuksesta sekä uusia viininviljelyn ja viininvalmistuksen tekniikoita koskevan tietämyksen levittämisestä. Tämän alueen viininviljelijöiden panoksella on ollut oleellinen merkitys. He ottivat käyttöön innovatiivisia prosesseja ja hoitomenetelmiä, joissa yhdistyvät sekä ympäristön että talouden kestävyys. Tärkeitä ovat olleet myös maanparannuksesta vastaavat osuuskunnat, jotka pitkän aikaa ovat huolehtineet tärkeistä vedenjakeluverkostoista poikkeuksellisten kuivuusjaksojen aikana.

Kun Chardonnay- ja Pinot-lajikkeita alettiin viljellä 1800-luvun lopussa, alueesta tuli maan pääasiallinen viinien, helmeilevien viinien ja kuohuviinien viljely- ja tuotantoalue. delle Venezie -viinien alueella on ihanteelliset olosuhteet erityisesti Pinot Grigio -viinille. Lajikkeen rypäleiden laatuominaisuudet ja erityiset viininvalmistusominaisuudet ovat parhaimmillaan kyseisessä ympäristössä. Viininviljelijät ovat markkinoineet kyseisiä viinejä vuodesta 1977 lähtien maantieteellisellä merkinnällä ”delle Venezie”.

8.2. ”delle Venezie” – luokat: Kuohuviini (4), laatukuohuviini (5) ja helmeilevä viini (8)

Tiedot viinien laadusta/ominaisuuksista, jotka johtuvat maantieteellisestä ympäristöstä:

Kuohuviinien, laatukuohuviinien ja helmeilevien viinien luokkaan kuuluvien delle Venezie Pinot Grigio -viinien väri vaihtelee oljenkeltaisesta kullankeltaiseen, ja toisinaan siinä on kuparin- tai roosanvärisiä vivahteita (lajikkeen tyypillisessä sävyssä). Helmeilevien viinien vaahto on hienojakoista ja haihtuvaa, kuohuviinien taas hienojakoista ja viipyilevää, myös pullossa olevasta paineesta riippuen.

Rosato- tai Ramato-tyypin väri syvenee käymisen kestosta riippuen, ja sävy vaihtelee syvän kullankeltaisesta voimakkaampaan roosaan ja kuparinväriseen.

Viinin tuoksu on lajikkeelle tyypillinen eli hedelmäinen, ja siinä on aavistus valkomaltoisia hedelmiä, kuten päärynöitä ja omenoita, ja jopa trooppisia hedelmiä; tuoksu on voimakas, ja toisinaan siinä on mukana hieman valkoisten kukkien ja pähkinöiden aromaattisia sävyjä autoklaaviprosessin takia.

Sekä kuohuviinin että helmeilevän viinin maku on harmoninen, siinä on raikkaita vivahteita ja sen hapokkuus on tasapainoinen. Kuohuviinien sokeripitoisuus vaihtelee dosaggio zerosta kuivaan, helmeilevien viinien taas kuivasta puolikuivaan.

Syy-seuraussuhde maantieteellisen alueen ja maantieteellisestä ympäristöstä johtuvien tuotteen laadun ja ominaisuuksien välillä:

Edellä kuvatut kuohuviinien ja helmeilevien viinien erityiset ominaisuudet perustuvat tuotantoalueen maaperän ja ilmasto-olosuhteiden yhteisvaikutukseen ja inhimillisiin tekijöihin, joilla on ollut vaikutusta rypäleiden viininvalmistuspotentiaaliin ja käsittelytekniikoihin menneisyydestä aina tähän päivään saakka.

Tuotantoalueen maantieteelliselle ympäristölle ominaisia ovat lauhkea, raikas ja tuulinen ilmasto sekä hyvin vettä läpäisevä maaperä. Vedensaanti on riittävää ja tasaisesti jakautunutta, minkä ansiosta rypäletertut kypsyvät säännöllisesti. Päivä- ja yölämpötilojen huomattava vaihtelu terttujen kypsymisen aikana tuo lisäksi esiin ja säilyttää rypäleiden hapokkaan ja aromaattisen rakenteen, mikä tekee viineistä raikkaita.

Pinot Grigio -lajikkeen herkkyys itiökasveille sekä ympäristö- ja ilmastotekijöille, kuten äärimmäiselle kuumuudelle ja epäsäännölliselle kastelulle, vaatii viljelijöiltä merkittävää sitoutumista, jotta saadaan rypäleitä, jotka ovat terveitä ja joiden sokerin ja aromaattisten ainesosien pitoisuus on tasapainossa ottaen huomioon niiden myöhempi jalostus sopivasti hapokkaiksi kuohuviineiksi ja helmeileviksi viineiksi. Viljelijöiden panostus viinitilojen hoitoon – perusrunkojen valitsemisesta kasvatusmenetelmään ja lehtienhoidosta vedensaannin sääntelyyn – on ratkaisevan tärkeää.

Kaikki tämä on oleellista, jotta saadaan rypäleitä, jotka soveltuvat kuohuviiniksi tai helmeileväksi viiniksi jalostettavien erien valmistukseen. Tavoitteena on tuottaa viinejä, joilla on lajikkeelle tyypilliset aistinvaraiset ominaisuudet.

delle Venezie -kuohuviinit ja -helmeilevät viinit ovat myös autoklaaviprosessin teknisen innovoinnin tulosta. Sen avulla hiivan muuntoprosessista on saatu entistä tehokkaampi, minkä ansiosta tuotettujen viinien aromaattinen profiili ja miellyttävyys korostuvat entisestään. Tämä mahdollistaa viinien erityisten aistinvaraisten ominaisuuksien esiin tuomisen erityisesti tehostamalla raikkaita ja kukkaisia vivahteita, jotka johtuvat pääasiallisesti rypäleistä ja heijastavat Pinot Grigio -viinien tuotantoon erittäin hyvin soveltuvaa ympäristöä.

Tarkastetun alkuperänimityksen kattaman alueen Pinot Grigio -kuohuviinien ja -helmeilevien viinien ainutlaatuisuus ja erotettavuus ovat siten pH-arvon ja hapokkuuden tasapainon tulosta. Se tuo esiin viinien miellyttävän aromin ja yleisen eleganssin, jotka ovat sopivien viininvalmistusprosessien lopputulos.

8.3. ”delle Venezie” – luokka: viini

Tiedot viinin laadusta/ominaisuuksista, jotka johtuvat maantieteellisestä ympäristöstä:

delle Venezie Pinot Grigio -viinien väri vaihtelee vaaleankeltaisesta oljenkeltaiseen ja sävyihin, joilla saattaa olla kuparin- tai roosanvärisiä vivahteita (lajikkeen tyypillisessä sävyssä) käymisprosessin takia.

Rosato- tai Ramato-tyypin väri syvenee käymisen kestosta riippuen ja sävy vaihtelee syvän kullankeltaisesta voimakkaampaan roosaan ja kuparinväriseen.

Viinin tuoksussa on lajikkeelle tyypillisiä eli hedelmäisiä vivahteita, joissa on muun muassa aavistus valkomaltoisia hedelmiä, kuten päärynöitä ja omenoita, ja jopa trooppisia hedelmiä. Tuoksu on voimakas, ja siinä on toisinaan hieman valkoisten kukkien aromaattisia vivahteita. Viinin maku on raikas ja harmoninen ja vaihtelee kuivasta puolikuivaan. Maulle ominaista ovat sen miellyttävä raikkaus ja lajikkeelle tyypillinen hapan vivahde.

Tuotantoalueen maaperä- ja ilmasto-olosuhteiden vuoksi viinit heijastavat tyypillisiä raikkaita vivahteita, jotka johtuvat erityisesti rypäleiden ja siten myös tuotetun viinin huomattavasta hapokkuudesta ja aromaattisten ainesosien tasapainosta.

delle Venezie -valkoviinin väri vaihtelee vihreänkeltaisesta kullankeltaiseen. Viinin maku on hedelmäinen, ja siinä on valkomaltoisten ja kypsien hedelmien vivahteita lajikkeesta riippuen. Tuoksu on voimakas, ja siinä on toisinaan hieman valkoisten kukkien aromaattisia vivahteita. Maku on harmoninen ja vaihtelee kuivasta puolikuivaan. Viini on hyvärakenteinen, ja siinä on toisinaan hapokkuuteen liittyviä raikkaita vivahteita.

Syy-seuraussuhde maantieteellisen alueen ja maantieteellisestä ympäristöstä johtuvien tuotteen laadun ja ominaisuuksien välillä:

Edellä kuvatut delle Venezie Pinot Grigio- ja delle Venezie Bianco -viinien erityiset ominaisuudet perustuvat tuotantoalueen maaperän ja ilmasto-olosuhteiden yhteisvaikutukseen ja inhimillisiin tekijöihin, joilla on ollut vaikutusta rypäleiden viininvalmistuspotentiaaliin ja käsittelytekniikoihin menneisyydestä aina tähän päivään saakka.

Tuotantoalueen maantieteelliselle ympäristölle ominaisia ovat lauhkea, raikas ja tuulinen ilmasto sekä hyvin vettä läpäisevä maaperä. Vedensaanti on riittävää ja tasaisesti jakautunutta, minkä ansiosta rypäletertut kypsyvät säännöllisesti ja saadut rypäleet ovat huomattavan hapokkaita. Päivä- ja yölämpötilojen huomattava vaihtelu terttujen kypsymisen aikana tuo esiin ja säilyttää rypäleiden hapokkaan ja aromaattisen rakenteen, mikä tekee viineistä raikkaita.

Kun otetaan lisäksi huomioon viinien tuotannossa käytettävien lajikkeiden herkkyys itiökasveille ja ympäristö- ja ilmastotekijöille, viljelijöiden panostus viinitilojen hoitoon – perusrunkojen valitsemisesta kasvatusmenetelmään ja lehtienhoitoon – on erittäin tärkeää lopputuloksen kannalta, jotta saadaan terveitä rypäleitä ja saavutetaan sokerin, hapokkuuden ja aromaattisten ainesosien oikea tasapaino.

Viininviljelijöiden erityistaidot vaikuttavat siihen asti, kunnes rypäleet viedään kellariin ja viininvalmistustoimet aloitetaan. Ne ovat tärkeitä viinien erityisten aistinvaraisten ominaisuuksien ylläpitämiseksi, jotta tuotetaan tasapainoisia viinejä, joissa on tarkistetun alkuperänimityksen kattaman alueen viinien tyypillinen ja erottuva, raikas vivahde.

”Pinot Grigio” ei ole laajalle levinnyt lajike. Itse asiassa lajikkeen tyypilliset aistinvaraiset ominaisuudet eivät tule täysin esiin ympäristöissä, joissa kasvukauden lämpötila on korkea pitkän aikaa ja joissa vettä on vähän.

Pinot Grigio -lajikkeen tai Bianco-tyyppisen cuveén valmistuksessa käytettävien tiettyjen muiden rypälelajikkeiden erityisten aistinvaraisten ominaisuuksien osalta edellä kuvattujen kaltaisten viinien valmistuksessa on otettava huomioon myös rypäleiden puristussyklit sekä käymislämpötila ja käymisen kesto.

delle Venezie Pinot Grigio -viinin aistinvaraiset ominaisuudet, joista on tullut aistinvaraisten ominaisuuksien referenssi ja siten tekijä, joka tekee viinistä ainutlaatuisen ja erottaa sen muiden alueiden Pinot Grigio -viineistä, perustuvat erityisesti näiden ympäristötekijöiden vuorovaikutukseen sekä inhimillisiin tekijöihin, jotka johtuvat viininviljelijöiden ajan saatossa keräämästä kokemuksesta ja tiedosta.

Näiden ympäristötekijöiden vuorovaikutukseen ja inhimillisten tekijöiden yhdistelmään perustuvat myös delle Venezie Bianco -viinin erityiset laadulliset ja aistinvaraiset ominaisuudet sekä hapokkuuden ja aromaattisuuden tasapainoinen profiili, joka tuo esiin viinien miellyttävän maun ja niiden yleisen eleganssin.

9. Olennaiset lisäedellytykset (pakkaaminen, merkinnät, muut vaatimukset)

Ilmaisun ”Rosé” käyttö

Oikeudellinen kehys:

EU:n lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Rosato- ja Ramato-viinityypeistä voidaan myös käyttää ilmaisua ”Rosé”.

Velvoite ilmoittaa tuotteen merkinnöissä rypäleiden tuotantovuosi

Oikeudellinen kehys:

EU:n lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Viinirypäleiden tuotantovuosi on ilmoitettava suojatulla alkuperänimityksellä varustettujen delle Venezie -viinien esittelyssä ja kuvauksessa lukuun ottamatta kuohuviinejä ja helmeileviä viinejä, joissa ei ole Millesimato-merkintää (vuosikertamerkintä).

Säiliöt

Oikeudellinen kehys:

EU:n lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

1. Tarkistetulla alkuperänimityksellä varustetut delle Venezie -viinit on saatettava kulutukseen enintään 6 litran lasipulloissa, jotka suljetaan viinikorkilla tai kierrekorkilla ja pullon kaulassa olevalla kapselilla. Muusta kuin lasista valmistettuja vaihtoehtoisia säiliöitä voidaan käyttää enintään 6 litran tilavuuksille. Ne koostuvat polyetyleenistä tai monikerroksisesta muovipolyesterista valmistetusta pakkauksesta, joka on suljettu pahvista tai muusta jäykästä materiaalista valmistettuun laatikkoon voimassa olevan Euroopan unionin ja kansallisen lainsäädännön mukaisesti.

2. Suojatulla alkuperänimityksellä varustettu delle Venezie Pinot Grigio Spumante -viini on saatettava kulutukseen enintään 18 litran lasipulloissa.

Kuohuviinien korkkeihin sovelletaan asiaa koskevia EU:n ja kansallisia sääntöjä muovikorkkeja lukuun ottamatta. Kuitenkin pulloissa, joiden tilavuus on enintään 0,2 litraa, on myös sallittua käyttää kierrekorkkia, mahdollisesti reunallista kierrekorkkia, tai muovista repäisykorkkia.

Linkki eritelmään

https://www.politicheagricole.it/flex/cm/pages/ServeBLOB.php/L/IT/IDPagina/17296

(1) EYVL L 9, 11.1.2019, s. 2.